Хьэхэм зыкърах
САС лIэужьыгъуэм хиубыдэ хьэхэм я урысейпсо зэхьэзэхуэ Налшык щекIуэкIащ. «Бжьыхьэ Кавказ» зыфIаща зэхыхьэр къызэригъэпэщащ Къэбэрдей-Балъкъэрым и кинологхэм я «Дог-Престиж» жылагъуэ зэгухьэныгъэм, республикэм ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэр и дэIэпыкъуэгъуу.
Москва, Санкт-Петербург, Волгоград, Таганрог, Став- рополь, Краснодар къалэхэм, Къэбэрдей-Балъкъэр, Дагъыстэн, Осетие Ищхъэрэ — Алание республикэхэм къраша хьэ лIэужьыгъуэ гъэщIэгъуэнхэр ди щIыналъэм и цIыхухэм зрагъэлъагъуфам и закъуэкъым, ягу ирихь хьэ пшырыр къащэхунуи Iэмал яIащ.
Гъэлъэгъуэныгъэм и къэпщытакIуэу щытащ FCI дунейпсо классым и IэщIагъэлI, Киев щыщ Гончарук Ольгэ. «Дог-Престиж»-м и унафэщI Литвиновэ Надеждэ зэрыжиIамкIэ, Къэбэрдей-Балъкъэрым щыщу зэIущIэм хэтхэм я бжыгъэр мы гъэм нэхъыбэ хъуащ, Налшык и мызакъуэу, районхэми кърашащ унагъуэ псэущхьэ гъэфIэнхэр. Абыхэм ящыщ куэдым «ЛIэужьыгъуэм и хьэ нэхъыфI» цIэ лъапIэр фIащащ. Къызэхуэсахэм ялъэгъуащ Кавказ Ищхъэрэм щызакъуэтIакъуэ, Мексикэм къыщагъэхъуа хьэ джафэ, бордо хьэ лIэужьыгъуэхэм щыщхэр.
Гъэлъэгъуэныгъэм и «бест юниор» Iыхьэм нэхъыфIу къыщалъытащ кане корса лIэужьыгъуэм щыщу Владикавказ кърашар. ЕтIуанэ увыпIэр лъысащ ЕсэнтIыгу щыщым и шпиц хьэм, ещанэ хъуащ владикавказдэсым и лабрадорыр. «Бест ин шоу» Iыхьэм текIуэныгъэр къыщахьащ цвергпинчерым (ЕсэнтIыгу къалэ), таксэм (Ставрополь), мексикэ хьэ джафэм (Владикавказ).
Пщыгъуэш Iэсият.
Сурэтхэр БЕЛЫХ Наталье трихащ.
